PSTC บวก 3% หลังคว้างาน “ปตท.” สร้างท่อเชื่อมโรงแยกก๊าซ มูลค่า 1.3 พันลบ.
PSTC บวก 3% หลังคว้างาน “ปตท.” ก่อสร้างท่อเชื่อมต่อโรงแยกก๊าซหน่วยที่ 7 มูลค่า 1.3 พันลบ. เริ่มปักหมุดก่อสร้าง ไตรมาส 1/65
25 พ.ย. 2564

ผู้สื่อข่าวรายงานว่าวันนี้ (25 พ.ย. 2564) ราคาหุ้นบริษัท เพาเวอร์ โซลูชั่น เทคโนโลยี จำกัด (มหาชน) หรือ PSTC ณ เวลา 12:28 น. อยู่ที่ระดับ 2.62 บาท เพิ่มขึ้น 0.08 บาท หรือ 3.15% โดยทำจุดสูงสุดที่ 2.66 บาท และทำจุดต่ำสุดที่ 2.52 บาท ด้วยมูลค่าการซื้อขาย 79.59 ล้านบาท

นายกัมพล ตติยกวี ประธานคณะกรรมการบริหาร PSTC เปิดเผยว่า บริษัทฯ ชนะการประมูลงานก่อสร้างท่อเชื่อมต่อโรงแยกก๊าซของบริษัท ปตท. จำกัด (มหาชน) หรือ PTT มูลค่าโครงการกว่า 1.30 พันล้านบาท โดยเป็นการร่วมลงทุนบริษัท บิ๊กแก๊ส เทคโนโลยี จำกัด (Biggas) บริษัทย่อยของ PSTC ซึ่งเป็นบริษัทที่มีความชำนาญในงานก่อสร้างระบบขนส่งก๊าซธรรมชาติ ร่วมกันกับบริษัท China Petroleum Pipeline Engineering และ China Petroleum Pipeline Bureau
ทั้งนี้แผนการก่อสร้างเริ่มในไตรมาส 1/2565 เพื่อขนส่งก๊าซธรรมชาติจากโรงแยกก๊าซธรรมชาติระยอง (PTTGSP) ไปยังโรงแยกก๊าซธรรมชาติหน่วยที่ 7 และขนส่งผลิตภัณฑ์ของโรงแยกก๊าซธรรมชาติหน่วยที่ 7 ประกอบด้วยก๊าซมีเทน ก๊าซอีเทน ก๊าซโพรเพน ก๊าซหุงต้มหรือก๊าซปิโตรเลียมเหลว (LPG) และก๊าซโซลีนธรรมชาติ (NGL) กลับมายังโรงแยกก๊าซธรรมชาติระยองผ่านทางระบบท่อจำนวน 6 เส้น
โดยระบบท่อดังกล่าววางบนโครงสร้างรองรับท่อ (Pipe rack) ภายในนิคมอุตสาหกรรมมาบตาพุด จังหวัดระยอง ระยะทางวางท่อประมาณ 13 กิโลเมตร ใช้เวลาดำเนินการประมาณ 22 เดือน
“ถือเป็นการตอกย้ำให้เห็นความเชื่อมั่นของคู่ค้าที่มีต่อบริษัทย่อยของ PSTC และการได้รับงานครั้งนี้ จะช่วยผลักดันผลการดำเนินงานของบริษัทฯ เข้าสู่โหมดการเติบโตรอบใหม่ และเทิร์นอะราวด์ตามแผนงานที่วางไว้ โดยในปีหน้า พร้อมขยายไลน์ธุรกิจเข้าสู่การทำงาน EPC ภาครัฐ ซึ่งที่ผ่านมาได้มีการเจรจากับบริษัทรับเหมาในประเทศที่มีความเชี่ยวชาญหลายแห่ง และสามารถสรุปงานที่จะร่วมกันดำเนินงานเริ่มตั้งแต่พฤศจิกายนนี้ ซึ่งจะทยอยรับรู้รายได้ไปถึงปี 2566 มูลค่าประมาณ 3,400 ล้านบาท หนุนผลงานในช่วง 1-2 ปีข้างหน้าเติบโตอย่างมีเสถียรภาพ” นายกัมพล กล่าว